Kinue Hitomi

Kinue Hitomi (, 1. tammikuuta 1907 Okayama – 2. elokuuta 1931 Osaka) oli japanilainen yleisurheilija ja olympiamitalisti. Hitomi oli 157 senttimetriä pitkä ja painoi 45 kilogrammaa.

Hitomi tuli Amsterdamissa järjestettyihin vuoden 1928 kesäolympialaisiin pituushypyn maailmanennätyksen haltijana. Hänelle selvisi vasta paikan päällä, että tuo laji ei ollut ohjelmassa. Niinpä Hitomi osallistui 100 metrille, korkeushyppyyn ja kiekonheittoon ilman suurempaa menestystä. 800 metrin juoksuun hän osallistui ensimmäistä kertaa elämässään, saavuttaen hopeaa Saksan Lina Radken jälkeen. Tuo mitali oli ensimmäinen japanilaisnaisen saavuttama olympiamitali. Naisten maailmankisoista Hitomi saavutti kolme kultaa, kaksi hopeaa ja kolme pronssia. Mitalit tulivat pituushypystä, kolmiloikasta, pikajuoksuista, kiekonheitosta ja keihäänheitosta.

Hitomi teki urallaan virallisen maailmanennätyksen 100 metrillä, 200 metrillä, pituushypyssä ja 1920–1930-luvuilla ennätysluettelossa olleessa kolmiottelussa (lajeina 100 m, korkeushyppy ja keihäänheitto). Lisäksi hän teki epävirallisia maailmanennätyksiä 200 metrillä, 400 metrillä, pituushypyssä ja kolmiloikassa. Hänen toukokuussa 1928 hyppäämänsä pituustulos 598 cm säilyi virallisena maailmanennätyksenä heinäkuuhun 1939 saakka.

Hitomi kuoli keuhkokuumeeseen elokuussa 1931, vain 24-vuotiaana.

Lähteet 

Japanilaiset pituushyppääjät
Japanilaiset pikajuoksijat
Japanilaiset keihäänheittäjät
Japanilaiset keskimatkojen juoksijat
Japanilaiset kiekonheittäjät
Japanilaiset kolmiloikkaajat
Japanilaiset olympiamitalistit
Vuonna 1907 syntyneet
Vuonna 1931 kuolleet